Radioresepsjonen tilbake 12. august

Steinar Sagen, Tore Sagen og Bjarte Tjøstheim sveiver i gang en ny sesong med Radioresepsjonen på P3 mandag 12. august (uke 33).

I den anledning følger det her et lite intervju med Bjarte.

Det (intervjuet) begynner nå:

Hei, Bjarte. RR har, hovedsaklig pga. Tores pappaperm, vært av lufta siden 20. desember 2012. Hvordan blir det å komme tilbake til høsten?

— Det blir selvfølgelig helt mega! Jeg savner søstrene. Vi ses jo alt for sjelden når vi ikke har sendinger. Jeg savner pisspreiket, ikke bare på lufta, men også på kontoret.

Har dere gjort dere noen tanker om RR-høsten 2013. Blir det noen forandringer?

— Noe blir helt sikkert annerledes. Jeg tror vi har behov for et skikkelig rådyrt seminar på luksushotell før vi starter opp igjen, slik at vi får kokt sammen noen nye spalter og poster, poster, poster. Jeg fikk tips fra en klient og lytter om at vi burde prøve speech jamming, noe som er ganske morsomt, og som man kan lese mer om på internettet. Jeg skal teste det på Steinar og Töre, så får vi se hvor det ender.

Bortsett fra seminaret; hva skal du gjøre i tiden frem til programmet starter igjen?

— Jeg skal klippe tåneglene mine, også skal jeg til Kroatia og spise min favorittpizza, Baby Ananas.

Er det ellers noe som skjer for tida, noe du har lyst til å legge til?

— Ja! Jeg vil benytte anledningen til å ønske alle RR-lytterne er fisefin sommer. Håper dere er med oss når vi starter opp igjen 12. august, for uten dere er vi dritt og ingenting, uten dere har vi ikke noe program, uten dere har vi ikke lønn, eller, jo det har vi, men som tidligere nevnt, ikke noe program, eller, vi har kanskje et program, men ganske sikkert et skikkelig kjedelig et. Takk for meeej!

Der var intervjuet med Bjarte ferdig.

Radioresepsjonen hører du altså på P3 fra og med mandag 12. august kl. 11.

Frem til det kan du jo kose deg med denne Bjarte-videoen fra TV-programmet Underholdningsavdelingen:

Tags: bjarte tjøstheim, steinar sagen, Tore Sagen